**Utazások, útitervek**

*Online olvasás- és rajzóra interaktív feladatokkal 2. osztályosoknak*

**1. A majom utazása**

Utaztál-e már földön, vízen és levegőben? Min utaztál? Mit szeretnél még kipróbálni?

Keresztesi József *A majom utazása* című versében a világlátó Majom sok mindent kipróbál. Olvasd el a verset a szöveggyűjteményből, és figyeld meg, merre jár a Majomvándor, és mivel utazik?

Majd nézd meg a *Mivel utazhatunk*? című tankocka képeit, és csoportosítsd a közlekedési eszközöket föld – víz – levegő szerint. Válaszd ki a képek közül, hogy melyik eszköz/állat szerepel *A majom utazásá*ban? (A képek kattintással nagyíthatóak.)

Mi az, ami nem szerepel a versben?

***Mivel utazhatunk? – csoportosító***

<https://learningapps.org/watch?v=p07g5hmr322>

**2. Utazós dalok**

Nézd meg újra az előző tankocka képeit, és válaszd ki, te melyik eszközzel, állattal utaztál már? Melyikkel nem?

Olvasd el Tóth Krisztina: *Dal az utazásról* című versét, és figyeld meg, hogy a versben megszólaló gyerek mivel nem utazott, amit aztán kipróbált mégis.

Mit jelentett neki, hogy így utazhatott? Válaszolj a kérdésekre a *Végre, utazunk!* című tankockán.

***Végre, utazunk! – feleletválasztó***

<https://learningapps.org/watch?v=psz3rdsy522>

A *Mivel utazhatunk?* című tankocka képein szerepel egy jármű, amiről még nem esett szó a versekben. Kitalálod-e, mi az?

Olvasd el Bartos Erika versét, és megkapod a választ:

***Bartos Erika: Buszok***

Buszok, buszok, autóbuszok,

Busszal mindig célba jutok.

Budapesten sötétkékek,

Zöld viszi a rendőrséget.

Békéscsabán láthatsz barnát,

Visegrádon narancssárgát.

Lila fut az autópályán,

Fehér buszra szállhatsz Pápán.

Csíkos busz jár Debrecenben,

Sárga busszal Győrbe mentem,

Kaposvári szünidőben

Világoskék buszon ültem.

Feketét is láttam egyszer,

Sötétített üvegekkel,

Nyitott busz is járt már erre,

Kirándulók ültek benne.

Úgy tudom, hogy Angliában,

London messzi városában,

Emeletes buszok vannak,

Pirosak és magasabbak,

Ha eljutok olyan messze,

Felülök az emeletre!

Nálatok is nagyobb leszek,

Mindenkinek integetek!

Figyeld meg jól a versben a különböző buszok színeit, aztán oldd meg színkereső tankocka feladatát. A versből kilépett színeket kell visszatenni a helyükre.

***Buszok – színkereső***

<https://learningapps.org/watch?v=pp9magvhk22>

**3. Nyári útitervek**

Mindjárt itt a nyár, a nyári szünet. Te mivel szeretnétek utazni a nyáron, és hová? Készíts listát a terveidről, vágyaidról!

A listán szerepeljen a közlekedési eszköz neve, a cél, ahová el akarsz jutni, és az, hogy kivel tennéd meg szívesen az utat.

Tehát: Mivel – Hová – Kivel?

A lista után rajzot is készthetsz az egyik elképzelt utadról, amit a nyáron szeretnél megtenni.